स्टीव वा बनें आस्ट्रेलियाई टीम के कोच : जोंस  
पूर्व क्रिकेटर डीन जोंस ने कहा कि निराशाजनक प्रदर्शन के दौर से गुजर रही, ऑस्ट्रेलियाई टीम को उबारने के लिये स्टीव वा को टीम का कोच बनाना चाहिए।
पूर्व क्रिकेटर डीन जोंस ने शुक्रवार को कहा कि निराशाजनक प्रदर्शन के दौर से गुजर रही, ऑस्ट्रेलियाई टीम को उबारने के लिये स्टीव वा को इस टीम का कोच बनाया जाना चाहिए। वर्तमान कोच टिम नील्सन पर अप्रत्यक्ष रूप से हमला बोलते हुए जोंस ने कहा कि क्रिकेट बोर्ड को ऐसे लोगों को कोचिंग जैसा गंभीर काम नहीं देना चाहिए, जिन्हें टेस्ट क्रिकेट खेलना का अनुभव नहीं है।  नील्सन ने दक्षिण ऑस्ट्रेलिया के लिए 101 प्रथम श्रेणी के मैच खेले हैं, लेकिन उन्होंने कभी अंतरराष्ट्रीय क्रिकेट में हिस्सा नहीं लिया।  जोंस ने कहा, स्टीव वा को टीम का कोच बनाने का यह सही समय है और क्रिकेट ऑस्ट्रेलिया (बोर्ड) को ऐसे लोगों को कोच बनाना चाहिए, जिन्होंने थोड़ा-बहुत अंतरराष्ट्रीय क्रिकेट खेला हो। उन्होंने टीम के बल्लेबाजों के शॉट चयन को भी खराब प्रदर्शन के लिये जिम्मेदार ठहराया, लेकिन इन गलतियों के लिये भी नील्सन पर दोष मढा।